OBH 1784/2000.
Az állampolgári jogok országgyűlési biztosának jelentése
Ügyintéző: Nagy Tiborné

Az eljárás megindítása
	A panaszos azért fordult az országgyűlési biztoshoz, mert szomszédja az udvarán engedély nélkül úszómedencét létesített és azt a fény visszaverődését előidéző fóliával fedte be. A tükröző felület állandó irritáló hatása különféle szembetegségeket okozott a panaszosnak. Az építési hatóság a telekhatáron a fény áthatolása ellen felállított fakerítést elfogadta, pedig az a panaszos szerint alkalmatlan a célra. A vizsgálat az Alkotmány 18. §-ában foglalt egészséges környezethez való jog megsértésének gyanúja miatt indult. 

Az alkalmazott jogszabályok
•	1997. évi LXXVIII. törvény Az épített környezet alakításáról és védelméről
•	46/1997. (XII.29.) KTM rendelet az egyes építményekkel, építési munkákkal és építési tevékenységekkel kapcsolatos építésügyi hatósági engedélyezési eljárásokról

Megállapított tényállás
	A Győr Megyei Jogú Város jegyzője és az ÁNTSZ Győr városi tiszti főorvos által megküldött tájékoztatásból megállapítható, hogy a panaszos szomszédja új családi házra, garázsra és utcai kerítésre kapott építési engedélyt. Az udvarban azonban egy kisméretű úszómedencét is megépített és azt fóliával lefedte - engedély nélkül.
A panaszos bejelentésére az építési hatóság az építtetőt fennmaradási engedély megkérésére kötelezte, majd az engedélyt meg is adta. A fennmaradás feltételeként az ÁNTSZ szakhatósági véleménye alapján az építési hatóság előírta: "A takaróháló magasságát úgy kell megválasztani, hogy a medence meglévő kupolája a 11.002 hrsz.-ú telek Északi határvonalán 1,7 m magasságban felvett és a takaróháló felső élén végigfutó látósík alatt maradjon."
A kötelezett nem takaróhálót feszített ki, hanem 2,50 m magas fa léckerítést épített a telekhatárra, amelyet a feltétel teljesítéseként a jegyző elfogadott. A panaszos újabb bejelentése nyomán a tiszti főorvos 2000. szeptember 28-án ismételten helyszíni szemlét tartott és megállapította, hogy a "fa árnyékoló csak részben tölti be funkcióját. Ezért vagy sűrű szövésű hálóval, vagy gyorsan kúszó növény telepítésével kell fokozni a hatást." Teljesítési határidőnek 2001. június 30-át írt elő. 
A teljesítés ellenőrzésekor 2001. július 23-án a városi tiszti főorvos megállapította, hogy a kötelezett mind műanyag hálóval, mind az elé kúszó növények és cserjék elültetésével is eleget tett a kötelezésnek. 

A vizsgálat megállapításai
	A benyújtott iratokból és az országgyűlési biztos megkeresésére adott tájékoztatásokból megállapítottam, hogy az építési hatóság és a városi tiszti főorvos a rendelkezésükre álló eszközökkel a panaszt orvosolták. A telekhatáron elhelyezett, háromszoros fénygátló rendszer még a fokozott érzékenységű panaszos számára is biztonságossá teszi az udvarában való tartózkodást. A továbbiakban már nem fenyegeti a visszatükröződés a medence lefedéséről.
	Mivel a panasz megoldódott és a panaszos állampolgári jogaival kapcsolatos visszásság nem áll fenn, vizsgálatomat lezárom, intézkedést nem kezdeményezek.

Budapest, 2001. augusztus 23.

Lenkovics Barnabás